
Guvernul “Slava”. Recuperatorii le confiscă fermierilor pământul și 
tractoarele 


Guvernul a distrus agricultura românească 


În timp ce Guvernul se laudă cu ajutoare insignifiante, pe care le vor da, oricum, 
după alegerile locale, fermierii români sunt executați, pe bandă rulantă, de 
recuperatori, care le iau pământurile și utilajele în contul datoriilor acumulate. 
Pe piață umblă acum fondurile de investiţii străine, care vânează terenurile și le 
cumpără la jumătate de preţ, profitând de situaţia disperată a agricultorilor din 
ţara noastră. 


Până la formarea și întrunirea 
comitetului interministerial, creat în bătaie de joc de Guvern ca răspuns la protestele 
fermierilor, nu va mai rămâne nimic din agricultura românească. În raportul pe anul 2023 
al Consiliului Concurenţei se arăta că principala cauză a scumpirii produselor 
agroalimentare este scăderea producţiei autohtone, pe fondul crizelor succesive din ultimii 
ani, pandemia, energia și importurile masive din Ucraina. În 2024, nici producţia redusă 
din 2023 nu va mai exista, pentru că agricultorii nu mai au bani pentru culturi noi, iar 
mulţi dintre ei au fost deja executați silit și deposedaţi de ferme. 


"Recuperatorii de inputuri, de credite bancare umblă acum pe la porțile fermelor. Prin 
Bacău au fost executaţi silit vreo 4 fermieri, că nu au avut de unde să-și plătească 
inputurile, și le-au luat pământurile și tractoarele, în compensare. Situația în Sud este și 
mai dramatică, pentru că acolo îi execută pe bandă rulantă. M-a sunat un fermier din 
judeţul Ialomița, care are o suprafață destul de rezonabilă de teren agricol, și mi-a spus 
că a fost nevoit să-și vândă la jumătate de preţ o parte din pământ, ca să-și achite 
datoriile la inputuri. Iar cei care cumpără sunt străinii, că ăia au bani”, ne-a declarat 
Laurenţiu Baciu, președintele Ligii Asociațiilor Producătorilor Agricoli din România 
(LAPAR). 


Acesta arată că mulți dintre străini sunt ajutaţi chiar de guvernele lor, cum a fost acum 
ceva timp, când afaceriștii italieni au năvălit și au cumpărat aproape toate terenurile din 
Banat, cu credite subvenţionate de guvernul lor, de au plătit o dobândă simbolică. 


"Vin acum fondurile de investiţii și cumpără tot ce se poate cumpăra, că la noi totul e 
sălbatic și se găsesc fel de fel de portițe în lege, cât ne-am bătut noi să nu vindem în 
afară. Vin cu o echipă de juriști, care, din păcate, sunt români, găsesc fel și fel de chichițe 
și îi păcălesc pe amărâţii ăia, că nu e nimic sub control”, ne spune președintele LAPAR, 
Laurenţiu Baciu. 


Mult zgomot pentru nimic 


Zgomotul este foarte mare cu ajutoarele astea de la Guvern, sumele sunt foarte mici și 
nu ne sprijină cu nimic, susțin reprezentanții fermierilor. Deocamdată, de când se tot 
vorbește, la fermieri nu a ajuns niciun ban. 


“Iar termenul ăla pe care l-au stabilit pentru puţinul ăla, dacă îl va da Guvernul, este așa 
de îndepărtat, încât agricultorii vor muri și nu vor mai avea la ce îl folosi. Mai mult, nici 
plăţile de la APIA nu se mai fac, că nu le merge aplicaţia. Probabil și-a adus vreunul vreo 
firmă de IT, rudă cu nu știu cine, și ăla e neputincios, exact ca unul care câștigă un 
șantier de autostradă și el nu are nici lopată”, ne-a precizat Laurenţiu Baciu. Acum chiar și 


distribuitorii de inputuri bat din poartă în poartă, să-și vândă marfa, dar nu mai are cine 
să cumpere, că fermierii nu mai au bani. 


"Atâta se bate moneda pe suta aia de euro, de parcă ar fi un milion de euro. O sută de 
euro înseamnă acoperirea a 12% din cheltuieli. Iar asta cu programele lor, că dau pe la 
tomata, pe la usturoi, e de râsul lumii. A băgat atunci Daea subvenţionarea usturoiului, 
adică noi am ajuns să subvenţionăm un condiment. Dar de ce nu subvenţionăm carnea, 
că un căţel de usturoi găsim noi. Au dat subvenţionarea creditelor, dar băncile nu le dau 
fermierilor niciun credit, că spun că au rămas restanțţi la creditele din 2023. Ăsta este 
ajutorul Guvernului”, a afirmat Laurenţiu Baciu, președintele LAPAR. 


Importurile rămân 


Ministerul Agriculturii a anunţat și plata unui ajutor pentru apicultori, explicând că s-au 
făcut importuri masive de miere la prețuri mici din Ucraina. Totodată, valorificarea pe 
pieţele externe a producţiei de miere obținută de apicultori în anul 2023 a scăzut foarte 
mult, cauza principală fiind importurile de miere extra comunitară de slabă calitate, care a 
dus la saturația pieţei în toate statele membre. Pierderea la exporturile de miere a fost, 
anul trecut, comparativ cu 2022, de peste 12,6 milioane de euro, semnalează Ministerul 
Agriculturii. “Dau bani la apicultorii români ca să nu moară de foame, în loc să-i oprească 
pe ucraineni să mai aducă miere în țara noastră. Spunea domnul ministru că nu intră 
nimic din Ucraina în România. Am o ofertă a unuia din Suceava, care își făcea reclamă că 
vinde tărâțe din Ucraina și din Moldova. Mai e un șmecher din București care distribuie 
ulei produs în Ucraina, care nici nu are termen de garanție. Dar noi nu facem importuri 
din Ucraina”, ne-a mai declarat președintele LAPAR, Laurenţiu Baciu. 

